KOMMISSIONENS GENNEMFØRELSESAFGØRELSE (EU) 2022/74

af 17. januar 2022

om fastlæggelse af listen over Interregprogramområder og angivelse af det samlede støttebeløb fra Den Europæiske Fond for Regionaludvikling og fra hvert af Unionens eksterne finansieringsinstrumenter for hvert program og listen over de beløb, der overføres mellem indsatsområder under målet om europæiske territorialt samarbejde for perioden 2021 til 2027

(meddelt under C(2022) 131)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2021/1059 af 24. juni 2021 om særlige bestemmelser for målet om europæisk territorialt samarbejde (Interreg), der støttes af Den Europæiske Fond for Regionaludvikling og de eksterne finansieringsinstrumenter (1), særlig artikel 11, stk. 1,

efter høring af det udvalg, der er nedsat ved artikel 115, stk. 1, i Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (2), og

ud fra følgende betragtninger:

(1) De samlede midler, der er til rådighed inden for rammerne af Den Europæiske Fond for Regionaludvikling (EFRU) for målet om europæisk territorialt samarbejde (Interreg) og tildelingen deraf til grænseoverskridende samarbejde, tværnationalt samarbejde, interregionalt samarbejde og samarbejde med regioner i den yderste periferi, er fastsat i artikel 9 i forordning (EU) 2021/1059.

(2) Kommissionen har i overensstemmelse med artikel 9, stk. 3, i forordning (EU) 2021/1059 meddelt hver medlemsstat dens andel af de samlede beløb til grænseoverskridende samarbejde, tværnationalt samarbejde og samarbejde med regioner i den yderste periferi, opdelt efter år i overensstemmelse med metoden i bilag XXVI, punkt 8, til forordning (EU) 2021/1060.

(3) Hver medlemsstat har i henhold til artikel 9, stk. 5, i forordning (EU) 2021/1059 på baggrund af de beløb, der er meddelt af Kommissionen i henhold til samme artikel stk. 3, oplyst Kommissionen om, hvorvidt og i givet fald hvordan den har anvendt overførselsmuligheden i samme artikels stk. 4, og den resulterende fordeling af sin andel mellem de Interregprogrammer, som medlemsstaten deltager i.

(4) I overensstemmelse med artikel 10, stk. 2, i forordning (EU) 2021/1059 fastsætter Kommissionen og de berørte medlemsstater bidraget fra EFRU til eksterne grænseoverskridende Interregprogrammer, som også skal modtage støtte fra den finansieringsramme, der er afsat under instrumentet til førtiltrædelsesbistand III til grænseoverskridende samarbejde (IPA III-CBC) eller fra den finansieringsramme, der er afsat under instrumentet for naboskab, udviklingssamarbejde og internationalt samarbejde — et globalt Europa til grænseoverskridende samarbejde for det geografiske naboskabsområde (NDICI CBC).

(5) I overensstemmelse med artikel 11, stk. 2, i forordning (EU) 2021/1059 fastsætter Kommissionen også en liste over beløb, der overføres i henhold til samme forordnings artikel 9, stk. 4, opdelt efter medlemsstat.

(6) Det er derfor nødvendigt at opstille listen over Interregprogrammer og at angive det samlede beløb for hele EFRU-støtten, og, hvor det er relevant, den samlede støtte hvert af Unionens eksterne finansieringsinstrumenter for hvert program samt listen over de beløb, der overføres i henhold til artikel 9, stk. 4, i forordning (EU) 2021/1059, opdelt efter medlemsstat —

VEDTAGET DENNE AFGØRELSE:

Artikel 1 Listen over grænseoverskridende samarbejdsprogrammer, det samlede beløb for hele EFRU-støtten, og, hvor det er relevant, den samlede støtte fra hvert af Unionens eksterne finansieringsinstrumenter for hvert program findes i bilag I.

Artikel 2 Listen over tværnationale samarbejdsprogrammer, det samlede beløb for hele EFRU-støtten, og, hvor det er relevant, den samlede støtte fra hvert af Unionens eksterne finansieringsinstrumenter for hvert program findes i bilag II.

Artikel 3 Listen over interregionale samarbejdsprogrammer, det samlede beløb for hele EFRU-støtten, og, hvor det er relevant, den samlede støtte fra hvert af Unionens eksterne finansieringsinstrumenter for hvert program findes i bilag III.

Artikel 4 Listen over samarbejdsprogrammer for regioner i den yderste periferi, det samlede beløb for hele EFRU-støtten, og, hvor det er relevant, den samlede støtte fra hvert af Unionens eksterne finansieringsinstrumenter for hvert program findes i bilag IV.

Artikel 5 De beløb, der overføres i henhold til artikel 9, stk. 4, i forordning (EU) 2021/1059, opdelt efter medlemsstat, findes i bilag V.

Artikel 6 Denne afgørelse er rettet til medlemsstaterne.

Udfærdiget i Bruxelles, den 17. januar 2022. På Kommissionens vegne Elisa FERREIRA Medlem af Kommissionen

(1) EUT L 231 af 30.6.2021, s. 94.

(2) EUT L 231 af 30.6.2021, s. 159.